Pulezidenti w’ekibiina ekya National Unity Platform, Robert Kyagulanyi Ssentamu, agumizza bannakibiina abeesimbawo mu kalulu akaggwa mu bbiri abiri mu gumu ne batayitamu, nti batandike okwetegekera akalulu akajja mu bbiri abiri mu mukaaga. Kyagulanyi asinzidde mu lusirika lwa bannakibiina e Jinja abeesimbawo ku bifo eby’enjawulo. Asiimye bonna abayise mu mbeera ez’enjawulo ne bataggwaamu ssuubi, omuli abagambibwa nti babbibwako obuwanguzi bwabwe, abasibiddwa mu makomera, abakubiddwa n’ebikolobero ebirala bingi ebibatuusiddwako. Akulira oludda oluvuganya gavumenti mu paalamenti, Mathias Mpuuga Nsamba, abasabye abantu obutaggwaamu maanyi n’abategeeza nti ekibiina kitegese enteekateeka ez’enjawulo ezinaatera okulangirirwa okwetoloola eggwanga lyonna. Banna-National Unity Platform abeesimbawo ne batayitamu basabye abakulembeze b’ekibiina okubateerawo enkola ezinaabayamba okubakwasizaako, babafunire ebikozesebwa batandikirewo okukunga n’okwetegekera akalulu akanaddako.